L-ewwel nett, nixtieq nirringrazzja lill-Prim Ministru Muscat talli laqgħani hawnhekk fil-Belt Valletta. Tassew qed nieħu gost li ninsab lura f'Malta. L-aħħar żjara tiegħi kienet f'Ottubru 2009 iżda dik kienet fil-kariga tiegħi bħala l-Prim Ministru Pollakk. Dan il-vjaġġ huwa importanti għalija. Bħala President tal-Kunsill Ewropew, l-għan tiegħi huwa li nibni rispons Ewropew b'saħħtu u magħqud għall-instabbiltà fir-reġjun Mediterran. Huwa biss flimkien li nistgħu nittrattaw l-għeruq tagħha - bħall-faqar u strutturi statali li qed ifallu. Hija biss Unjoni Ewropea magħquda li tista' tħabbat wiċċha mal-konsegwenzi tal-instabbiltà, bħall-migrazzjoni irregolari u t-terroriżmu. Din hija r-raġuni għaliex iddeċidejt li npoġġi dawn il-problemi fuq l-aġenda tal-Kunsill Ewropew u niddiskutihom mal-mexxejja tal-UE. Ir-rieda u l-impenn tal-Prim Ministri u l-Presidenti kollha tal-UE biex jgħinu biex tintemm din it-traġedja umana huma b'saħħithom ħafna. Dak li hu inqas ċar huwa kif nistgħu ngħinu. Għandna bżonn naħsbu dwar dan mill-ġdid. Biex noħorġu b'soluzzjonijiet ġodda u kreattivi. Biex ma neħlux f'ideat qodma, proposti li mhux ser isiru xejn ħlief illużjonijiet. Huwa għalhekk li ninsab hawn. Biex nisma', nitgħallem u niddiskuti x'tista' tagħmel aktar l-Unjoni Ewropea fil-Viċinat tan-Nofsinhar u għalih. Malta tħabbat wiċċha mas-sintomi tal-kaos f'dan ir-reġjun ta' kuljum, speċjalment f'dak li għandu x'jaqsam mal-migrazzjoni irregolari. L-Unjoni Ewropea għandha responsabbiltà li tgħin lil dawk fil-periklu. U dan nagħmluh. Madankollu, l-iktar importanti għalina huwa s-sigurtà u l-istabbiltà tal-Istati Membri, bħal Malta. Ma nistgħux niftħu l-bibien għal kulħadd u għalhekk, irridu nieħdu azzjoni biex inwaqqfu lin-nies milli jieħdu d-deċiżjoni li jitilqu minn pajjiżhom. Konsegwenza traġika oħra hija t-terroriżmu. Gruppi terroristiċi qed jheddu lill-popli tal-Afrika ta' Fuq, u b'estensjoni lill-Ewropa kollha. Is-sigurtà interna u dik esterna tagħna qatt ma kienu tant marbutin flimkien. Jien u l-Prim Ministru qsamna l-fehmiet tagħna dwar kif l-Unjoni Ewropea tista' tkompli ssaħħaħ l-azzjonijiet tagħna għall-ġlieda kontra l-aġenda terroristika - f'darna kif ukoll barra mill-pajjiż. Dan isegwi mid-diskussjoni li kellna fil-laqgħa informali tal-Kunsill Ewropew fi Frar, fejn il-mexxejja kollha tal-UE qablu dwar pjan ta' ħidma ambizzjuż għal kif għandu jiġi miġġieled it-terroriżmu. Fuq in-naħa l-oħra tal-baħar, il-poplu Libjan qed iħabbat wiċċu ma' theddida terroristika akbar, fejn in-nuqqas ta gvern magħqud u istituzzjonijiet statali jagħtuha lok biex tespandi. Kif qbilna fil-Kunsill Ewropew biss għaxart ijiem ilu, u għal darb'oħra hawnhekk illum, l-Unjoni Ewropea trid tkun lesta li tgħin lil-Libjani fit-transizzjoni tagħhom. F'dan ir-rigward, inħeġġu lill-partijiet Libjani biex jilħqu qbil malajr dwar gvern ta' unità nazzjonali, u jdaħħlu fis-seħħ waqfien dejjiemi mill-ġlied. Ninsab kuntent li kelli din l-opportunità li naqsam ħsibijiet mal-Prim Ministru, grazzi Joseph. Ser nieħu din l-informazzjoni miegħi fiż-żjara tiegħi fit-Tuneżija u Spanja għada, u lura lejn Brussell.